**Ενημέρωση**

**για το θέμα της αναδρομικής χορήγησης επιδομάτων, δώρων και μειώσεων μισθού**

**Σύντομη αναδρομή** από τις μειώσεις στην ολική «εξαφάνιση» των επιδομάτων και δώρων εορτών:

•Στις 3 Μαρτίου 2010, ανακοινώθηκε η περικοπή κατά 30% των επιδομάτων Πάσχα, Χριστουγέννων και αδείας στο Δημόσιο.

•Στις 2 Μαΐου 2010, ανακοινώθηκε η αντικατάσταση του 13ου και 14ου μισθού με επίδομα 500 ευρώ στους δημόσιους υπαλλήλους , των οποίων οι αποδοχές έφταναν μέχρι 3.000 ευρώ.

•Στις 7 Νοεμβρίου 2012, το Μεσοπρόθεσμο Πλαίσιο Δημοσιονομικής Στρατηγικής 2013-2016, (ν.4093/2012) κατάργησε ολοσχερώς τα επιδόματα Χριστουγέννων, Πάσχα και Αδείας για τους δημόσιους υπάλληλους.

**ν. 4093/2012** «*Γ. Από 1.1.2013 τα επιδόματα και δώρα εορτών Χριστουγέννων και Πάσχα και το επίδομα αδείας, που προβλέπονται από οποιαδήποτε γενική ή ειδική διάταξη νόμου ή κανονιστική πράξη ή καταστατική διάταξη για τους δημοσίους υπαλλήλους όλων των φορέων και τομέων κύριας και επικουρικής ασφάλισης αρμοδιότητας του Υπουργείου Εργασίας, Κοινωνικής Ασφάλισης και Πρόνοιας, καθώς και του ΟΓΑ, του ΝΑΤ και της Τράπεζας της Ελλάδος καταργούνται».*

**Αποφάσεις δικαστηρίων για επιστροφή των επιδομάτων και δώρων:**

**Η έκδοση θετικών δικαστικών αποφάσεων, οποιουδήποτε βαθμού, σημαίνει τη δικαίωση μόνο αυτού ο οποίος έχει ασκήσει αγωγή και μόνο για το αντίστοιχο χρονικό διάστημα. Ωστόσο δεν συνεπάγεται και την αυτόματη πληρωμή του αντίστοιχου ποσού, αφού ο κάθε φορέας μπορεί να ασκήσει έφεση κατά της θετικής πρωτόδικης απόφασης.**

Το Α΄ Τμήμα του Συμβουλίου της Επικρατείας έκρινε κατά πλειοψηφία, με τις υπ΄ αριθμ. 1031-1035/2015 αποφάσεις του, ότι είναι συνταγματικές και σύμφωνες με τη διεθνή και ευρωπαϊκή νομοθεσία οι περικοπές των επιδομάτων (δώρων) Χριστουγέννων και Πάσχα, όπως και του επιδόματος θερινής αδείας των συνταξιούχων των οργανισμών κοινωνικής ασφάλισης (εκτός του Οργανισμού Γεωργικών Ασφαλίσεων) και απέρριψε προσφυγές Συλλόγων Συνταξιούχων

Με τις υπ’αριθ. 2287-2290/2015, 244/2017, 431/2018, 479-481/2018, κλπ. αποφάσεις της Ολομέλειας του Συμβουλίου της Επικρατείας, κρίθηκαν αντισυνταγματικές οι διατάξεις του β’ Μνημονίου οι οποίες είχαν επιβάλλει περικοπές στις κύριες και επικουρικές συντάξεις, κατήργησαν το Δώρο Πάσχα, το Δώρο Χριστουγέννων και το Επίδομα Αδείας των Συνταξιούχων και επέβαλαν την ειδική εισφορά αλληλεγγύης συνταξιούχων.

[Για την πληρέστερη ενημέρωση όποιου ενδιαφέρεται η αναζήτηση των παραπάνω, αλλά και άλλων αποφάσεων του ΣτΕ μπορεί να γίνει στο site: [**www.adjustice.gr**](http://www.adjustice.gr) **→ ΣτΕ → ΑΝΑΖΗΤΗΣΗ ΝΟΜΟΛΟΓΙΑΣ**]

Η ΑΔΕΔΥ σχετικά με τη δικαστική διεκδίκηση των δώρων Χριστουγέννων – Πάσχα και επιδόματος αδείας, εξαιτίας θετικών πρωτόδικων δικαστικών αποφάσεων, δημοσιεύει στον διαδικτυακό τόπο **www.αdedy.gr** νομικό γνωμοδοτικό σημείωμα.

Η αντισυνταγματικότητα των διατάξεων περικοπής του μεσοπροθέσμου και των υπολοίπων νόμων δεν έχει κριθεί δικαστικά έναντι όλων, αλλά μόνο στο πλαίσιο των συγκεκριμένων υποθέσεων που έφτασαν στις αίθουσες των δικαστηρίων και μόνο έναντι αυτών που άσκησαν τις σχετικές αγωγές.

Προφανώς όλοι ευελπιστούν ότι η θετική νομολογία (θετικές αποφάσεις) θα παγιωθεί και στα ανώτερα δικαστήρια (ΣτΕ) και για τη δική τους περίπτωση.

**Χρόνος διεκδίκησης επιστροφής επιδομάτων και δώρων**

**ν . 4270/2014**

Άρθρο 140 Παραγραφή απαιτήσεων κατά του Δημοσίου. ……………..

«3. Η απαίτηση οποιουδήποτε των με σχέση δημοσίου ή ιδιωτικού δικαίου υπαλλήλων του Δημοσίου, πολιτικών ή στρατιωτικών, κατ` αυτού, που αφορά σε αποδοχές ή άλλες κάθε φύσεως απολαβές αυτών ή αποζημιώσεις, έστω και αν βασίζεται σε παρανομία των οργάνων του Δημοσίου ή στις περί αδικαιολογήτου πλουτισμού διατάξεις παραγράφεται μετά την παρέλευση διετίας από τη γένεσή της.»

Άρθρο 141 Έναρξη παραγραφής απαιτήσεων κατά του Δημοσίου

«Η παραγραφή οποιασδήποτε απαίτησης κατά του Δημοσίου αρχίζει από το τέλος του οικονομικού έτους μέσα στο οποίο γεννήθηκε και είναι δυνατή η δικαστική της επιδίωξη, με την επιφύλαξη κάθε άλλης ειδικής διάταξης του νόμου αυτού.»

**Συνήθης Διαδικασία (όπως έγινε παλαιότερα για τη διεκδίκηση του επιδόματος Η/Υ)**

Όποιο μέλος ΕΤΕΠ επιθυμεί καταθέτει προς το Πανεπιστήμιο, αίτηση:

α) για να του καταβληθούν αναδρομικά όλες οι περικοπές των δώρων εορτών Χριστουγέννων και Πάσχα και όλων των επιδομάτων όπως αυτά καθορίζονται από τις διατάξεις του ν.4024/2011 (ενιαίο μισθολόγιο) για τη χρονική περίοδο από την ημέρα που άρχισαν οι περικοπές αυτές έως και σήμερα.

*Με την παράγραφο αυτή κατοχυρώνει τη απαίτησή του προς το Δημόσιο (Πανεπιστήμιο) για την αναδρομική καταβολή των δώρων και των επιδομάτων για τη χρονική περίοδο της προηγούμενης διετίας, για να μην υπάρχει κίνδυνος παραγραφής της απαίτησής του αυτής.*

*Έτσι για παράδειγμα εάν κάποιος καταθέσει την αίτηση έως 31-12-2018 θα μπορεί μετά να καταθέσει αγωγή διεκδίκησης των αναδρομικών για μια διετία από την κατάθεση της αίτησης.*

β) να συνεχίσει η καταβολή των δώρων εορτών Χριστουγέννων και Πάσχα και όλων των επιδομάτων απο εδώ και πέρα.

*Με την παράγραφο αυτή κατοχυρώνει τη απαίτησή του προς το Δημόσιο (Πανεπιστήμιο) για τη χορήγηση από εδώ και στο εξής όλων των παραπάνω, για να εξασφαλίσει την ημερομηνία της απαίτησής του, για μελλοντική αντίστοιχη αγωγή.*

*Έτσι για παράδειγμα εάν κάποιος καταθέσει την αίτηση έως 31-12-2018 θα μπορεί μετά να καταθέσει αγωγή για τη χορήγηση όλων των δώρων-επιδομάτων από την κατάθεση της αίτησης και μετά.*

Με την αρνητική (προφανώς) απάντηση που θα πάρει από το Πανεπιστήμιο μπορεί, αν το επιθυμεί, να κινηθεί νομικά εναντίων του Δημοσίου (Πανεπιστήμιο) για την άρνηση χορήγησης των δώρων και των επιδομάτων με τους νόμιμους τόκους και την πληρωμή των δικαστικών εξόδων, με όσες διαδοχικές αγωγές σε διαφόρων βαθμών δικαστήρια που θα επιλέξει ο ίδιος.

Αυτό μπορεί να γίνει μέσω ενός δικηγόρου που θα επιλέξει, είτε με ατομική αγωγή είτε συμμετέχοντας σε ομαδική αγωγή.

Η συνήθης διαδικασία που ακολουθούν τα δικηγορικά γραφεία για την ομαδική αγωγή είναι η εξής:

Κάνουν μια συμφωνία, με όσους θέλουν να συμμετάσχουν στην ομαδική αγωγή:

α. για κάποιο κόστος ανά άτομο,

β. για μια δικηγορική αμοιβή που είναι % ποσοστό επί του καθαρού ποσού που θα εισπραχθεί + ΦΠΑ και η οποία πληρώνεται μόνο όταν αυτό εισπραχθεί από τον καθένα.

γ. για το κόστος συνέχισης της διαδικασίας σε περίπτωση προσφυγής του Δημοσίου σε δευτεροβάθμιο δικαστήριο μετά από θετική απόφαση για την αρχική αγωγή.

Σε τέτοιες περιπτώσεις όποιος επιλέξει τη δικαστικά αγωγή πηγαίνει με την ταυτότητά του στο δικηγορικό γραφείο που έχει επιλέξει για την αγωγή, προσκομίζει τα απαραίτητα έγγραφα που θα του ζητήσει ο δικηγόρος (συνήθως αρνητική απάντηση, ατομικά στοιχεία, βεβαιώσεις αποδοχών, κλπ), υπογράφει τα αντίστοιχα έγγραφα της αγωγής και πληρώνει το αντίστοιχο συμφωνηθέν ποσό.

* Στην περίπτωση που η αγωγή απορριφθεί στο δικαστήριο, δεν πληρώνει δικηγορική αμοιβή.
* Στην περίπτωση που η αγωγή γίνει δεκτή στο δικαστήριο αλλά το Δημόσιο αρνηθεί να πληρώσει και προσφύγει σε δευτεροβάθμιο δικαστήριο, δεν πληρώνει δικηγορική αμοιβή, αλλά το συμφωνηθέν κόστος συνέχισης της διαδικασίας υποστήριξης της αγωγής στο δευτεροβάθμιο δικαστήριο
* Στην περίπτωση που η αγωγή γίνει δεκτή στο δικαστήριο και το Δημόσιο πληρώσει τον καθένα (αυτό συνήθως συμβαίνει όταν υπάρχει για άλλους τελεσίδικη απόφαση ως δεδικασμένο και δεν επιθυμεί να μπει σε άσκοπα δικαστικά έξοδα) τότε ο καθένας θα πρέπει να πάει στο δικηγορικό γραφείο να πληρώσει το % ποσοστό επί του καθαρού ποσού που θα έχει εισπράξει + ΦΠΑ και να παραλάβει την αντίστοιχη απόδειξη.
* Στην περίπτωση που ενώ η δικαστική διεκδίκηση βρίσκεται σε εξέλιξη και το Δημόσιο πάρει την πολιτική απόφαση και πληρώσει τα αναδρομικά, τότε εφαρμόζεται ότι έχει συμφωνηθεί μεταξύ δικηγόρου και πελάτη.

Συνάδελφοι,

Η παραπάνω ενημέρωση καθώς και το υπόδειγμα αίτησης που ακολουθεί, αποτελούν μια προσπάθεια βοήθειας όλων όσων επιθυμούν να κινηθούν δικαστικά, έτσι ώστε να έχουν μια πρώτη ενημέρωση και να κάνουν τη σωστή γι’ αυτούς επιλογή. Συγκεκριμένα το υπόδειγμα αίτησης αποτελεί μια πρόταση με την οποία όποιος επιθυμεί ζητά από το Δημόσιο (ΑΕΙ) και την αναδρομική καταβολή των περικοπών και την χορήγηση από εδώ και πέρα, έτσι ώστε να πάρει αρνητική (προφανώς) απάντηση για όλα τα αιτήματά του και μετά να αποφασίσει αν θέλει να κάνει μια αγωγή για την αναδρομική χορήγηση ή και άλλη μια για τη συνέχιση χορήγησης όλων των δώρων-επιδομάτων-μισθών χωρίς περικοπές. Το υπόδειγμα αυτό μπορεί να το διαμορφώσει ο καθένας, όπως θέλει

Δεν διαφέρει σε τίποτα από την ενημέρωση που πιθανώς θα έχουν όλοι οι ενδιαφερόμενοι συνάδελφοι από διάφορα μέσα και από ειδικούς και σε καμιά περίπτωση δεν διεκδικεί το αλάθητο.

Η επιλογή της δικαστικής διεκδίκησης για όσους την επιλέξουν, αφού έχουν ενημερωθεί με όποιον τρόπο επιλέξουν, είναι μια συνειδητή ατομική επιλογή την οποία υλοποιεί με τρόπο που επιλέγει ο καθένας προσωπικά, αφού πρώτα καταθέσει στο Ίδρυμα που υπηρετεί την αίτηση ώστε να εξασφαλίσει την άρση παραγραφής της απαίτησής του για μια διετία.

|  |  |
| --- | --- |
|   **ΑΙΤΗΣΗ**  Επώνυμο: ……………………………..............…. Όνομα: …………………………………...…....…Όνομα Πατέρα:…………………………...………Όνομα Μητέρας:..…………………………..…….Ιδιότητα: Ειδικό Τεχνικό  Εργαστηριακό Προσωπικό  (Ε.Τ.Ε.Π)Σχολή: .....................................................................Τμήμα:.....................................................................Τομέας:....................................................................Εργαστήριο:.............................................................Τηλέφωνα:................................................................................................................................................e-mail:……………………………………..............Θέμα: Καταβολή των περικοπών των αποδοχών ή/και των επιδομάτων και δώρων και αδιάκοπη συνέχιση της χορήγησής τους. ……………………………… | **ΠΡΟΣ**την Πρυτανεία του Οικονομική ΥπηρεσίαΚύριε Πρύτανη,  Επιφυλασσόμενος/η για την άσκηση παντός νομίμου δικαιώματός μου,ΑΙΤΟΥΜΑΙ1) Να μου καταβάλετε αναδρομικά, μέχρι και σήμερα, όλες τις περικοπές που υπέστησαν, αντισυνταγματικώς, - με βάση τους ν.3845/2010, ν.4024/2011, ν.4093/2012 και ν.4354/2015 - οι αποδοχές μου ή/και τα καταργηθέντα Επιδόματα και Δώρα εορτών Χριστουγέννων και Πάσχα και το Επίδομα Αδείας, οι οποίες παρακρατήθηκαν παρανόμως.2) Να μου καταβάλετε από τούδε και στο εξής, για κάθε έτος και αδιακόπως, τις αποδοχές μου, τα Δώρα εορτών Χριστουγέννων και Πάσχα καθώς και το Επίδομα Αδείας, όπως μου καταβάλλονταν πριν την μείωση ή/και την κατάργησή τους.Με τιμή |